text: Bilist fra Vejle smadrede fotovogn
  01 november 2012 kl. 11.00
  En 43-årig mand fra Vejle smadrede en af politiet foto-vogne ved et uheld på motorvejen ved Slagelse. Betjenten i fotovognen blev lettere kvæstet.
  Det var ikke kun fartsynderne, som fik sig en overraskelse på Vestmotorvejen torsdag morgen. Mens en af politiets målevogne tog billeder af de fartglade bilister, kørte en 43-årig mand fra Vejle i en varebil direkte ind i fartkontrollen.
  
  Skubbet 30 meter
  - Føreren er åbenbart for meget inde i højre side og påkører først nogle skilte ved et vejarbejde, og så påkører han vores patruljebil og skubber den 30 meter, siger vagtchefen hos Sydsjællands og Lolland-Falsters Politi.
  
  Vestmotorvejen
  Den automatiske trafikkontrol foregår i en varebil, som måler bilernes hastigheder. Torsdag morgen foregik det fra rabatten på Vestmotorvejen i udkanten af Slagelse.
  Og kort før klokken 7 blev bilen påkørt af den 43-årige bilist.
  
  Ribben skadet
  - En kollega sad inde i kassen og foretog målingerne. Han er kommet en tur på skadestuen og har muligvis bukket eller brækket et ribben. Det er han ved at blive undersøgt for, siger vagtchefen.
  Der skete ikke noget med chaufføren af varebilen, som blev stoppet efter kollisionen med fartkontrollen.
  
  1180 fartsyndere
  Vagtchefen kan ikke sige, hvad der fik chaufføren til at køre ind i målevognen.
  - Lidt fart har han haft, siger han.
  Og han er ikke den eneste. Onsdag tog politiets fotovogne 1180 fartsyndere på Vestmotorvejen.
  Vejarbejdet ved Slagelse betyder en hastighedsbegrænsning på 80 kilometer i timen, men den højeste måling lød på hele 153 kilometer i timen.
  166 kørte så stærkt, at de får et klip i kørekortet, mens 11 risikerer at miste det betinget.
  Onsdag fra cirka ni om morgenen til omkring klokken 18 kørte 7367 biler forbi fotovognen, som altså efterfølgende har sendt en hilsen til de 1180.
  